## Educació dotarà els centres educatius de recursos extraordinaris per a la millora acadèmica

*** Els recursos estan destinats a centres del segon cicle d’Educació Infantil, Educació Primària i ESO
* S’han establit criteris objectius per a l’assignació dels recursos, com el nombre d’alumnat matriculat en el centre o el percentatge de vulnerabilitat
* Educació assignarà als centres de titularitat de la Generalitat una dotació extraordinària de 1.000 docents addicionals per als cursos 2025-2026 i 2026-2027**

La Conselleria d’Educació, Cultura, Universitats i Ocupació dotarà els centres educatius de la Comunitat Valenciana de recursos extraordinaris per a la millora acadèmica (REMA). Es beneficiaran d’esta dotació els centres que impartisquen ensenyances de segon cicle d’Educació Infantil, Educació Primària i ESO.

La directora general d’Innovació i Inclusió Educativa, Xaro Escrig, ha presentat este dijous en Mesa Sectorial la proposta perquè els sindicats puguen fer les seues aportacions.

REMA és el procediment objectiu pel qual es dotarà els centres educatius seleccionats de recursos per a afavorir la implantació de diferents actuacions i intervencions dirigides a la millora acadèmica de tot l’alumnat, així com a la consecució de l’equitat en l’educació i de la millora dels resultats generals del procés d’ensenyança-aprenentatge.

D’esta manera, s’han establit uns criteris objectius per a l’assignació dels recursos extraordinaris als centres educatius. Estos criteris són: nombre d’alumnat matriculat en el centre (25 %), percentatge de vulnerabilitat (50 %), percentatge d’alumnat en el nivell competencial baix de l’avaluació de diagnòstic (15 %) i percentatge d’alumnat en el nivell competencial alt de l’avaluació de diagnòstic (10%), els dos corregits per l’índex socioeconòmic i cultural del centre educatiu.

A través de REMA, la Conselleria d’Educació assignarà als centres de titularitat de la Generalitat una dotació extraordinària de 1.000 docents addicionals (510 docents de segon cicle d’Infantil i Primària i 490 docents de Secundària) per als cursos 2025-2026 i 2026-2027. Esta dotació tindrà un cost de vora 47 milions d’euros.

En el cas dels centres privats concertats l’assignació a través de REMA serà l’equivalent a 124 docents: 75 docents de segon cicle d’Infantil i Primària i 49 docents de Secundària, dotació que tindrà un cost de prop de 6,7 milions d’euros.

Esta dotació extraordinària REMA permetrà enfortir les diferents actuacions de millora que realitzen els centres educatius encaminades cap a l’èxit escolar i la millora acadèmica de tot l’alumnat.

Per la seua part, els centres educatius continuaran realitzant el Pla d’actuació per a la millora (PAM) segons el que s’establix en la normativa vigent, encara que la dotació addicional de recursos extraordinaris solament s’assignarà a través de REMA.

Fecha: 13/03/2025